Victor Ciorbea a informat Parlamentul că i-a încetat mandatul de Avocat al Poporului la aproape două luni de la încetarea de facto / ALDE a propus-o pe Renate Weber în fruntea instituției

Victor Ciorbea a informat luni conducerea Parlamentuluui că mandatul său de Avocat al Poporului a încetat, deși acest lucru s-a produs pe 7 mai, cu aproape două luni în urmă, se arată într-un comunicat tranbsmis de purtătorul de cuvânt al instituției.

”Domnul Victor Ciorbea a înaintat, astăzi, 24 iunie 2019, o adresă Președinților Senatului și Camerei Deputaților, prin care a informat că mandatul domniei sale de Avocat al Poporului a încetat”, se arată în comunicat.

Potrivit legii, mandatul lui Victor Ciorbea a încetat însă pe data de 6 mai.

Premierul Viorica Dăncilă a declarat luni că în interiorul coaliţiei PSD-ALDE s-a stabilit că propunerea pentru funcţia de Avocat al Poporului va reveni celor de la ALDE şi a afirmat că încă nu s-a discutat despre numele celor care ar putea să ocupe această funcţie.

„Avocatul Poporului este al celor de la ALDE. Nu am stabilit nume”, a declarat premierul, la Palatul Parlamentului, după şedinţa coaliţiei de guvernare.

Ulterior, grupurile parlamentare ALDE din Senat şi Camera Deputaţilor au desemnat-o pe Renate Weber drept candidat pentru funcţia de Avocat al Poporului.

Potrivit lui Tăriceanu, fosta europarlamentară este susţinută de întreaga coaliţie PSD-ALDE.

Termenul de depunere a candidaturilor pentru funcția de Avocat al Poporului este marți, 25 iunie, urmând ca votul în plenul reunit al Parlamentului să fie dat miercuri.

Singurul nume anunțat public până acum pentru a fi succesorul lui Victor Ciorbea a fost cel al fostului senator UDMR, Peter Eckstein Kovacs. El este susținut de USR, PNL și UDMR (detalii aici).

Foto: Inquam Photos / George Călin